Tveita

**Tveita** er et boligstrøk i bydelen Alna (tidligere Hellerud bydel), i Groruddalen øst i Oslo. Området blir avgrenset i øst og sør av Tvetenveien og i vest av den bratte Hellerudskrenten som går ned mot Alnaelva og Alnadalen. Nordøst for Tveita ligger boligområdet Haugerud som ble bygd ut i samme periode, i øst og sør ligger de eldre villaområdene Hellerud og Godlia, og i vest og nord ligger Alnaelva med industriområder på begge sider. 

Utbyggingen av Tveita fant sted i årene 1963&ndash;69, med bygninger tegnet av blant andre Frode Rinnan. Den opprinnelige reguleringsplanen bestod av tre 20-etasjes blokker med bare 15 meters mellomrom. Byrådet sørget for å skjære ned høyden til 14 etasjer og øke avstanden mellom blokkene til 50 meter. Imidlertid stilte OBOS krav om samme antall leiligheter. De økte i bredden og fikk ensidig belyste leiligheter på hver sin side av en midtkorridor. 506 av 803 bilparkeringsplasser ble anlagt i kjellergarasje og mellom blokkene. Betongdekket ble brukt til grøntanlegg. Skrått terreng gjorde det mulig å innrette søndre del av sokkeletasjen til bibliotek og barnehage. I 1970 kom det opp et butikksenter på 6&nbsp;600 m² + kafeteria med 1&nbsp;000 m².

Boligstrøket er organisert i syv borettslag, og boligene ligger i boligblokker og rekkehus:
* Lønnealleen borettslag ligger lengst sørøst på Tveita i Sigrid Undsets vei 1&ndash;5, og er nærmest Hellerud stasjon. Blokkene stod ferdige i 1965, og ble tegnet av arkitekten John Engh (1915&ndash;1996). Borettslaget har 207 husvære fordelt på tre 11-etasjers blokker.
* Lønnebakken borettslag ligger nedenfor høyblokkene i Sigrid Undsets vei 1-5, og omfatter boligene i Sigrid Undsets vei 7A - E. Leilighetene stod ferdig i 2010 og borettslaget har 34 husvære fordelt på fem etasjer. 
* Sørhellinga borettslag befinner seg på sørsiden av Tveita i Simon Darres vei 1&ndash;75. Husene stod ferdige i 1965, og ble tegnet av arkitekten Alex Christiansen (1925&ndash;2010). Borettslaget har 75 husvære, fordelt på 19 rekkehus.
* Lohøgda borettslag befinner seg på vestsiden av Tveita i Erlends vei 2&ndash;72/1&ndash;29 og Kristins vei 2&ndash;42/1&ndash;43. Husene stod ferdige i 1966, og ble tegnet av arkitekten Odd Brochmann (1909&ndash;1992). Dette er det nest største borettslaget med 777 husvære, fordelt på 15 lavblokker med 3 og 3 1/2 etasjer.
* Smalvollskogen borettslag befinner seg i den nordlige delen av Tveita i Gunnulvs vei 2&ndash;36 og Lavrans' vei 1&ndash;21/2&ndash;36. Husene stod ferdige i 1965, og ble tegnet av arkitektene Preben Krag (1912&ndash;1980) og Jens Selmer (1911&ndash;1995). Borettslaget har 376 husvære, fordelt på 20 blokker med 4 etasjer.
* Luren borettslag befinner seg i den nordvestlige delen av Tveita i Ragnfrids vei 2&ndash;94. Husene stod ferdige i 1968, og ble tegnet av arkitekten Alex Christiansen. Borettslaget har 47 husvære i rekkehus. Borettslaget ligger rett ovenfor Alna med gåavstand til Alna senter. 
* Tveita borettslag befinner seg på østsiden av Tveita i Nåkkves vei 1&ndash;11. Det består av tre 13-etasjers høyblokker som stod ferdige i 1967-69. Blokkene ble tegnet av arkitekten Hans Backer Fürst d.y., og er synlige fra det meste av Groruddalen i det østlige Oslo. På dager med ideelle forhold kan man fra den sørligste blokka se helt til Drøbak. Dette er det største borettslaget med 819 husvære &ndash; 273 i hver blokk. Vest for blokkene ligger Tveitaparken.

Ved siden av boligene har området barneskole, videregående skole, flere barnehager, gård, stall, et industriområde, kjøpesenteret Tveita senter med bl.a. vinmonopol og Tveita T-banestasjon.  

Kollektivtransport som passerer Tveita, er:
* Linje 2 Østerås – Ellingsrudåsen
* Buss 58 Tveita – Nydalen
* Buss 61A Tveita – Solfjellet
* Buss 61B Tveita – Bøler
* Buss 69 Tveita – Lutvann
* Buss 69B Tveita ring
* Buss 76 Helsfyr – Hauketo
* Buss 76B Helsfyr – Bøler
* Buss 79 Grorud – Holmlia
Ved folketellingen i 2001 bodde det ca. 3&nbsp;800 personer på Tveita, fordelt på grunnkretsene Lohøgda, Tveita og Tveita senter. Navnet på området kommer av Tveten gård som i dagligtale ble kalt Tveita. Kjente landemerker på Tveita er Tveitablokkene, statuene «Tor med hammeren» og «Sigrid Undset», Tveitajordet.

## Referanser


## Se også
*Tveitagjengen

## Eksterne lenker
* Tveita Borettslag
* Historisk turtips på Tveita